‘สหกรณ์ครูขอนแก่น’ ประเดิมใช้เครดิตสกอริ่ง
เครดิตบูโรคลอดเครดิตสกอริ่ง เครื่องมือยกระดับมาตรฐานพิจารณาสินเชื่อ ทำคะแนนธนาคารโลก
18 พ.ค. 2559

เครดิตบูโรคลอดเครดิตสกอริ่ง เครื่องมือยกระดับมาตรฐานพิจารณาสินเชื่อ ทำคะแนนธนาคารโลก
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า ขณะนี้เครดิตบูโรได้เปิดให้บริการเครดิตสกอริ่ง เครื่องมือการบริหารความเสี่ยงที่มีมาตรฐานสากลและใช้ในการตัดสินใจพิจารณาสินเชื่อ โดยจะใช้หลักการสถิติในการตรวจสอบข้อมูลและคะแนนความน่าจะเป็นโอกาสการชำระหนี้ของลูกหนี้ใน 12 เดือนข้างหน้า เพื่อใช้ร่วมกับปัจจัยอื่น อาทิ ข้อมูลจากใบสมัครสินเชื่อ ข้อมูลจากเครดิตบูโร เป็นต้น
ทั้งนี้ คณะกรรมการคุ้มครองเครดิตแห่งชาติให้เครดิตบูโรจัดทำเครดิตสกอริ่งให้เสร็จภายในเดือน มิ.ย. 2559 เพื่อให้มีผลต่อการจัดอันดับความยากง่ายในการประกอบธุรกิจของธนาคารโลก ทำให้ไทยมีโอกาสได้คะแนนเพิ่มจาก 6 ใน 8 คะแนน เป็น 7 ใน 8 คะแนน 
ล่าสุด เครดิตบูโรได้ร่วมลงนามกับสหกรณ์ออมทรัพย์ครูขอนแก่นเป็นรายแรกที่สมัครใช้บริการเครดิตสกอริ่ง เป็นการพิสูจน์ว่าสหกรณ์ออมทรัพย์ที่ดำเนินธุรกรรมในต่างจังหวัด กับกลุ่มลูกค้าที่ใครๆ คิดว่าเสี่ยงสูงนั้น สามารถยกระดับมาตรฐานการจัดการความเสี่ยงด้านสินเชื่อให้ทัดเทียมกับสถาบันการเงินระดับโลกได้ และยังมีสถาบันการเงินอีกหลายแห่งสนใจสมัครใช้เครดิตสกอริ่งด้วย